**Informații generale privind riscurile legate de medicamentele furnizate ilegal populației prin intermediul societății informaționale**

Atunci când cumpărați medicamente online din surse neautorizate vă supuneți unui risc crescut de a achiziționa medicamente falsificate. Aceste medicamente ar putea să nu fi fost evaluate corespunzător din punct de vedere al calității, siguranței și eficacității în conformitate cu prevederile legale în vigoare la nivelul Uniunii Europene.

Până de curând cele mai frecvente medicamente raportate ca fiind falsificate în țările dezvoltate erau reprezentate de medicamentele scumpe de tip „lifestyle” precum hormoni, steroizi și antihistaminice. În statele în curs de dezvoltare, falsificarea include medicamente utilizate pentru tratarea afecțiunilor care pun viața în pericol printre care malarie, tuberculoză și HIV/ SIDA.

Fenomenul falsificării medicamentelor este unul de amploare, din ce în ce mai multe medicamente fiind falsificate. Printre acestea regăsim medicamentele scumpe pentru afecțiunile oncologice dar și medicamente cu utilizare la scară largă, precum antiviralele.

Medicamentele falsificate pot:

* conține ingrediente de calitate îndoielnică sau în doze necorespunzătoare;
* fi etichetate necorespunzător în ceea ce privește identitatea și sursa de proveniență, în mod deliberat și fraudulos;
* avea împachetare falsă, ingrediente greșite sau doze mici de ingrediente active.

Ca urmare, aceste medicamente pot să nu aibă efectul terapeutic dorit sau pot dăuna sănătății.

Ingerarea de medicamente falsificate poate produce efecte serioase precum:

* netratarea afecțiunilor sau eșec al tratamentului;
* efecte secundare severe sau neașteptate;
* interacțiuni periculoase cu alte medicamente pe care pacientul le ia deja.